***** ΚΑΝΟΝΙΣΜΟΣ (ΕΟΚ) αριθ. 301/90 ΤΗΣ ΕΠΙΤΡΟΠΗΣ της 2ας Φεβρουαρίου 1990 για την τροποποίηση του κανονισμού (ΕΟΚ) αριθ. 210/69 σχετικά με τις ανακοινώσεις μεταξύ των κρατών μελών και της Επιτροπής στον τομέα του γάλακτος και των γαλακτοκομικών προϊόντων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3879/89 (2), και ιδίως το άρθρο 28, Εκτιμώντας: ότι ο κανονισμός (ΕΟΚ) αριθ. 210/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 222/88 (4), προβλέπει ότι τα κράτη μέλη ανακοινώνουν στην Επιτροπή τα αναγκαία στοιχεία για τη διαχείριση του τομέα του γάλακτος και των γαλακτοκομικών προϊόντων· ότι πρέπει, λαμβάνοντας υπόψη τις προόδους που πραγματοποιήθηκαν στον τομέα των τηλεπικοινωνιών, ιδίως στις μεθόδους διαβιβάσεως των στοιχείων, να προσαρμοστεί το σύστημα πληροφορήσεως που προβλέπεται από τον κανονισμό (ΕΟΚ) αριθ. 210/69· ότι πρέπει, σε μια πρώτη φάση, να περιοριστούν οι προσαρμογές αυτές στην ανακοίνωση των τιμών της κοινοτικής αγοράς που αναφέρονται στο άρθρο 5 παράγραφος 1 στοιχείο α)· ότι είναι σκόπιμο, συγχρόνως, να ενημερωθεί το παράρτημα του εν λόγω κανονισμού που περιέχει τον κατάλογο των προϊόντων για τα οποία πρέπει να ανακοινώνονται οι τιμές της αγοράς· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 210/69 τροποποιείται ως εξής: 1. Το άρθρο 5 παράγραφος 1 αντικαθίσταται από το ακόλουθο κείμενο: «1. Τα κράτη μέλη ανακοινώνουν στην Επιτροπή: α) με το σύστημα IDES (Interactive Data Entry System): το αργότερο την Πέμπτη κάθε εβδομάδας τις τιμές (εκτός φόρων) που εφαρμόζονται στο έδαφός τους για τα προϊόντα που αναφέρονται στο παράρτημα προσδιορίζοντας το στάδιο εμπορίας (τιμή εκκινήσεως εργοστασίου, χονδρική τιμή, λιανική τιμή) και τα χαρακτηριστικά του προϊόντος· β) με τελετύπημα ή τηλεαντιγράφημα: - το αργότερο στις 10 και στις 25 κάθε μηνός για τα πρότυπα προϊόντα που αναφέρονται στο παράρτημα Ι του κανονισμού (ΕΟΚ) αριθ. 2915/79 προσδιορίζοντας την προέλευση και την ποσότητα που αφορούν τις ακόλουθες τιμές τις πλέον πρόσφατες τις οποίες διαθέτουν: - τις τιμές προσφοράς ελεύθερο στα σύνορα που διαπιστώνονται κατά την εισαγωγή στην Κοινότητα, - τις τιμές ελεύθερο στα σύνορα που πραγματοποιούνται κατά την εισαγωγή στην Κοινότητα, - τις τιμές που πραγματοποιούνται κατά την εισαγωγή στις τρίτες χώρες για τα προϊόντα που προέρχονται από άλλες τρίτες χώρες, - το αργότερο στις 25 κάθε μηνός, τις πλέον πρόσφατες τιμές για την καζεΐνη και τα καζεϊνικά άλατα που πραγματοποιούνται στην διεθνή αγορά και στην Κοινότητα προσδιορίζοντας το στάδιο εμπορίας». 2. Το παράρτημα αντικαθίσταται από το ακόλουθο κείμενο: «ΠΑΡΑΡΤΗΜΑ Κατάλογος των προϊόντων που αναφέρονται στο άρθρο 5 παράγραφος 1 στοιχείο α): 1.2 // 1. Ορός γάλακτος σε σκόνη 2. Αποκορυφωμένο γάλα σε σκόνη 3. Γάλα πλήρες σε σκόνη 4. Γάλα συμπυκνωμένο μη ζαχαρούχο 5. Γάλα συμπυκνωμένο ζαχαρούχο 6. Βούτυρο 7. Βουτυρέλαιο 8. Έμμενταλ 9. Τυριά που έχουν στη μάζα τους πράσινα στίγματα 10. Grana padano 11. Parmigiano reggiano 12. Grana άλλα 13. Pecorino (romano, sardo) 14. Pecorino άλλα 15. Machengo 16. Cheddar // 17. Provolone 18. Asiago 19. Gouda 20. Edam 21. Danbo, samso, svenbo 22. Κασέρι 23. Mozzarella 24. Havarti, Tilsit 25. Butterkase 26. Esrom 27. Italico 28. Saint-paulin 29. Cantal 30. Ricotta αλατισμένη 31. Φέτα 32. Λακτόζη». Άρθρο 2 Ο παρών κανονισμός αρχίζει να ισχύει την 1η Απριλίου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Φεβρουαρίου 1990.

[Source: multi_eurlex | Tokens: 3364]